Publication: Magyar Közlöny
Issue: MK-1998-6 (Year: 1998, Number: 6)
Era: 1990-2004
Section: 1996. január 1-jén hatályba lépő 1995. évi CXXI. törvény
Paragraph Index: 436

10. §-a a hadigondozás megvonásával bekövetkezett sérelmek kárpótlására szolgál, e sérelmekkel nem állíthatók diszkriminációt tiltó párhuzamba a hadicselekmények következtében bekövetkezett anyagi károk. Ahogy az egyes sérelmek, úgy az egyes sérelmekért járó anyagi térítés összege sem összehasonlítható. Alkotmányosan jár el az állam, ha az egyes sérelmek anyagi orvoslását — a lehetőségek szerint — arányosítja: így tette ezt a politikai jóvátételt szolgáló törvények által nyújtott anyagi térítésekkel és a tulajdoni sérelmek orvoslását szolgáló térítésekkel is. A Hdt. 10. §-a az elmaradt pénzellátás kompenzálására egyösszegű térítést állapít meg járadékosztály, illetve hadigondozotti kategória szerint 50 000— 250 000 forint között. Nem állapítható meg alkotmányellenes aránytalanság a többi — így az 1992. évi XXXII. törvényben foglalt — sérelmek orvoslásával szemben sem a térítés összegét tekintve, sem pedig azt a körülményt figyelembe véve, hogy míg a Hdt. által megállapított térítés készpénzben kifizetendő összeg, míg a többi sérelemért járó térítés a piac értékítéletének kitett kárpótlási jegyben történt. A sérelmek eltérő jellegéből és e sérelmek lehetőség szerinti arányosításának követelményéből következik, hogy nem alkotmányellenes az, ha a jogalkotó az elvont hadigondozotti pénzellátás alapjául szolgáló, eredeti sérelmekből kiindulva a közvetlenül érintett hadirokkantaknak nagyobb térítést biztosít, mint a volt hadiárváknak. Ugyanígy alkotmányosan indokolható a térítés mértékében kifejeződő nem aránytalan megkülönböztetés a hadiözvegyek és a volt hadiárvák között. A kárpótlás sérelmek mértéke szerinti differenciálásának követelménye az Alkotmány hátrányos megkülönböztetést tiltó rendelkezéséből következik. A sérelmek mérésének és mértékük több évtizeddel későbbi bizonyíthatóságának azonban korlátai vannak, és nem alkotmányellenes az, ha jellegénél fogva azonos sérelmet szenvedő személyeket a sérelmek mértéke szerint egységes kategóriába vagy több átalánykategóriába sorol. Mind a kárpótlási törvények, mind a Hdt. a bennük foglalt igényeket maguk alapozzák meg, az általuk meghatározott jogosultak saját jogon terjeszthetik elő igényüket.

Source: https://magyarkozlony.hu/hivatalos-lapok/4ba9a012b245c229a8d31c5e76f17149252f0a38/dokumentumok/f1f2bdc0003ef9e051eaf69b624cfa9a0d1bf599/letoltes